Et sandt skadeshevede har fået 30-årige Rasmus Guldhammer til at køre cyklen i garagen og indstille den karriere, som har bragt ham omkring to WorldTour-mandskaber og masse forskellige danske hold.

Han var et af de største talenter, da han sidst i forrige årti entrerede den danske cykelscene. Nu er det slut.

Rasmus Guldhammer Poulsen har i en alder af 30 valgt at stoppe den karriere, som for alvor skulle have taget fart med skiftet til HTC-Highroad i 2010, men som særligt et styrt i 2017 nu sætter en stopper for.

”Efter mit styrt har der ikke rigtig været nogen bedring, og jeg kæmper stadig kæmper med smerte i ryggen, så efter jeg har prøvet alt mulig behandling, så har jeg valgt at træffe den beslutning, at nu har jeg ikke længere lyst til at køre rundt mere med de gener, det giver,” siger Guldhammer til Feltet.dk

Styrtet i 2017 skete hverken på landevejscyklen eller på landevejen men derimod på en crosscykel i skoven. Sæsonen var overstået, men styrtet betød en lang pause til Guldhammer, der derfor startede 2018-sæsonen en del senere end først planlagt.

I år har Guldhammer været i en scanner, og da han fik svaret på scanningen, viste den desværre mere omfattende skade end som så.

”Jeg har nogle nerver i ryggen og i venstre balle, der er døde, og så kan jeg ikke producere muskler nok, så det bliver hele tiden overbelastet. Det giver nogle smerter, som ikke er ligesom at have ondt i benene, og det stråler ud i både venstre ben og venstre arm,” forklarer Guldhammer, der dog ikke udelukkende tog scanningsresultatet negativt.

”Det var selvfølgelig rigtig trist, og jeg blev selvfølgelig rigtig ked af det, men det var også rart endeligt at få at vide, hvorfor jeg havde bøvlet med det så lang tid, for det er svært at forholde sig til noget, man egentlig ikke ved, men det er jo rart at få en afklaring på problemet,” siger Guldhammer.

Der resterer stadig fire hjemlige A-løb og sæsonens sidste Demin Cup-løb på Amager på lørdag for Rasmus Guldhammer, mens det norske løb Gylne Gutuer i sidste weekend blev det sidste UCI-løb for Vejle-drengen, der undervejs fik vist angrebslyst og slutteligt kunne tage hjem med en femteplads.

“Jeg er stadig motiveret for at køre på cykel, og derfor er det også lidt synd, at det er noget fysisk, der skal sætte en stopper for det, men på et tidspunkt må man sige stop. Jeg er i hver fald motiveret for at køre de sidste par løb og få sluttet rigtig godt af, og jeg var også glad for at få muligheden for et godkendt resultat oppe i Norge,” slutter den sympatiske jyde.

Hvad fremtiden helt præcist bringer for Rasmus Guldhammer, ved han endnu ikke, men han håber at kunne fortsætte i Virtu Cycling-organisationen.